KINNITATUD
							Kaitseväe Akadeemia ülema 02.12.2024
							käskkirjaga nr 1937
								
KAITSEVÄE AKADEEMIA KOMMUNIKATSIOONI PÕHIMÕTTED

1.	SISSEJUHATUS
Kaitseväe Akadeemia (KVA) maine põhineb avalikkusele (sh siht- ja sidusgruppidele) teada oleval informatsioonil organisatsiooni kohta. KVA maine on väärtuslik mõõdik organisatsioonile, sest läbi tugevale/positiivsele mainele ühiskonnas on tagatud KVA põhiülesannete jätkusuutlikkus kõrgkooli ja kaitseväe üksusena. KVA positiivne maine ühiskonnas loob aluse mõjutamaks sihtgruppide valikut asuda õppima KVA-s, loob organisatsioonist kuvandi kui ihaldatud tööandjast ja koostööpartnerist, võimaldab jätkata vajalikku teadus- ja arendustegevust koostöös välispartneritega (sh teised kõrgkoolid, NATO) ning suurendada vajaminevaid ressursse organisatsioonina tegutsemiseks ja edaspidiseks arenguks.
KVA mainekujunduslikud kommunikatsioonitegevused jagunevad kaheks: teavitustegevus ja turundustegevus. Teavitustegevus keskendub eelkõige ausa, pideva, selge ja läbipaistva infovoo jagamisele laiemale avalikkusele KVA põhiülesandest tulenevatest tegevustest. Turundustegevused toetavad KVA värbamist kutse-, kõrg- ja magistriõppe õppekohtade täitmiseks. 
Kaitseväe teavitustöö kontseptsiooni alusel on KVA teavitustöö korraldajaks KVA kommunikatsiooni- ja turundusgrupp (KTG), kes viib teavitustööd läbi vastavalt kaitseväe peastaabi strateegilise kommunikatsiooni osakonna (SKO) poolt koostatud teavitustöö kontseptsioonile ja teavitustöö korraldusele. Turunduskommunikatsioon lähtub kaitseministeeriumi kaitsevaldkonna kommunikatsioonistrateegiast ning turundustegevusi viib läbi KVA KTG koostöös teiste kaitseväe struktuuriüksuste, Kaitseressursside Ameti (KRA) ja välispartneritega. Mitteformaalset mainekujundust ja turunduskommunikatsiooni viivad läbi kõik KVA ja kaitseväega seotud isikud. 
KVA KTG on akadeemia kommunikatsiooni koordineeriv allüksus, mis allub vahetult KVA ülema asetäitjale.
 
2.	KVA KOMMUNIKATSIOONI EESMÄRGID 
Kaitseväe Akadeemia kommunikatsiooni eesmärk on:
Informeerida avalikkust (sh siht- ja sidusgruppe) ja Kaitseministeeriumi valitsemisala asutusi KVA tegevustest, et suurendada ja hoida positiivset hoiakut ning huvi õppeasutuse vastu. Igapäevases teavitustöös edastatakse KVA kohta käivat infot ja sõnumeid võimalikult operatiivsel, nähtaval, selgel ja ausal viisil, mis tagavad laiema soovitud sõnumite leviku auditooriumi (sh just soovitud sihtgrupi) hulgas. 

3.	KVA KOMMUNIKATSIOONI AUDITOORIUM NING SIHT- JA SIDUSGRUPID
KVA mainekujunduslikud kommunikatsioonitegevused jagunevad kaheks: teavitustegevused Kaitseväe struktuuriüksuse tööst täpsemalt määratletama sihtgruppide võrgustikele (auditooriumid) ja turundustegevused sotsiaaldemograafiliste tegurite alusel määratletud võrgustikele (sihtgrupid), et toetada värbamist KVA õppekohtade täitmiseks.
3.1.	Auditooriumid
Teavitusfunktsiooni täitmiseks eristatakse olenevalt teavitamise eesmärgist erinevaid Eesti auditooriume: Eesti avalikkus, kohalikud elanikud, kooliõpilased, ajateenijad ja KVA töötajad üldiselt, neid täpsemalt segmenteerimata.
3.1.1.	Eesti avalikkus – laiemale avalikkusele suunatud üldine klassikaliste uudisväärtustega info, mis näitab KVA tegevusi või annab ülevaate asutuse tegevusest.
3.1.2.	Kohalikud elanikud – Lõuna-Eesti piirkonnas elavad inimesed, kes füüsiliselt puutuvad kokku KVA struktuuriüksustega ja kellele on vaja edastada allüksuste tegevusi selgitavat informatsiooni. Eraldi võib määratleda Tartu-, Võru- ja Valgamaa alasid, kus toimub kõige rohkem KVA õppuseid ning mille kohalikud inimesed võivad vajada rohkem infot tavaelu piiravate tegevuste tõttu.
3.1.3.	Kooliõpilased – põhi- ja gümnaasiumiõpilased, kellele edastatakse üldist teavet õppeasutuste, lahtiste uste päevade ja infomesside kohta. Tavaliselt ühepoolne kommunikatsioon pressiteate, uudise või sotsiaalmeedia postituse näol.
3.1.4.	Ajateenijad – Eesti Kaitseväes teenistuses olevad ajateenijad, kellele edastatakse teavet KVA õppimisvõimaluste ja -tingimuste kohta eesmärgiga tekitada neis huvi kaitseväelase (sh ohvitseri) karjääri vastu. 
3.1.5.	Kaitseväe Akadeemia isikkoosseis – akadeemiaga seotud töötajad, ametnikud ja tegevväelased, kes saavad sise- ja väliskommunikatsiooni kaudu informatsiooni asutusega seotud tegevuse, sündmuste ja muudatuste osas. 

3.2.	Siht- ja sidusgrupid
Kaitseväe Akadeemia potentsiaalsed õppurid on jaotatud sihtgruppideks olenevalt õppeasutuse ja Kaitseväe vajadustest, sihtgruppide arvamustest ja hoiakutest ning infovajadusest. Neile edastatakse teavet kasutades turunduskommunikatsiooni meetodeid ning võttes arvesse varasemaid uuringuid (nt rakenduskõrgharidusõppesse vastuvõetud õppurite küsitlus). Mõju saavutatakse läbi sihtgrupi käitumismustrite suunamise – nendeks on KVA kodulehe külastamine, sotsiaalmeediakontode jälgimine või kooli külastamine selleks ettenähtud üritustel (nt lahtiste uste päev). 
KVA sidusgruppideks loetakse inimgruppe, kellel on vahetu kontakt sihtgrupiga ning kellel on võimalus mõjutada sihtgrupi käitumist või edastada neile infot. 
3.2.1.	KVA jaoks peamine sihtgrupp on omandanud vähemalt keskhariduse, läbinud ajateenistuse ning saab asuda koheselt õppima:
•	19-28. aastane reservohvitseride põhikursuse läbinud ajateenija/reservväelane;
•	19-28. aastane nooremallohvitseride baaskursuse läbinud ajateenija/reservväelane;
•	20-30. aastane Scoutspataljoni nooremallohvitser;
•	20-25. aastane mere- või õhuväe nooremallohvitser.

3.2.2.	KVA jaoks järgneva prioriteediga sihtgrupp on omandanud kesk- või keskerihariduse ning läbinud ajateenistuse:
•	19-28. aastane ajateenistuse läbinud ajateenija/reservväelane;
•	20-28. aastane Scoutspataljoni sõdur;
•	20-28. aastane mere- või õhuväe sõdur.

3.2.3.	Pikaajalisemate eesmärkide saavutamiseks määratletud sihtgrupp on omandanud või omandamas keskharidust, kuid ei ole veel läbinud ajateenistust ning saab asuda õppima alles peale selle lõpetamist.
•	Riigikaitseõpetuse õpilased (gümnaasiumiõpilased).
•	Kaitseliidu noorteorganisatsioonide liikmed.
•	Põhikooliõpilased.

3.2.4.	Sidusgrupid on need, kes saavad otseselt või kaudselt mõjutada sihtgruppide otsuseid ja käitumist:
•	rühma- ja kompaniiülemad väeosades;
•	lapsevanemad;
•	riigikaitseõpetuse õpetajad;
•	Kaitseliidu Noorte Kotkaste ja Kodutütarde instruktorid;
•	karjäärinõustajad. 
Teaduskommunikatsioonis on sidusgrupid kaitseministeeriumi valitsusala koostööpartnerite kommunikatsiooniosakonnad ja meediaväljaanded, kelle kaudu jõuab info vajalike koostööpartneriteni ja sihtgruppideni.

4.	KVA KOMMUNIKATSIOONITEGEVUSTE ALUSED
KVA kommunikatsioonitegevuste aluseks on nõuded riigiasutuste kommunikatsioonile, mainekujundusvajadused ja sihtgruppide infovajadused. Lisaks tuleb kommunikatsioonis võtta arvesse kaitseministeeriumi riigikaitse arengukava.
KVA peab täitma avaliku teabe seadusest, muudest õigusaktidest ja heast tavast tulenevaid nõudeid info avaldamise ja päringutele vastamise osas.
4.1.	Teavitustöö sündmused
4.1.1.	KVA tegevused, mida avalikkus peab teadma ja mis aitab inimestel valmistuda või lahendada probleeme seoses KVA tegevusega (õppused avalikus ruumis).
4.1.2.	Teadusuudised, mis on suunatud koostööpartneritele ja avalikkusele saavutamaks teadusasutuse positiivset mainet (teadustööd, konverentsid, seminarid, doktoritöö jne).
4.1.3.	Tavapärasest sündmusvoost väljaulatuv olukord (suur tunnustus, muutus, kriis).
4.1.4.	Sisulist õppetööd kajastav info, mis aitab kaasa õppekohtade täitmisele ja värbamisele.
4.1.5.	Materjal, mis lahutab meelt ja mida on huvitav lugeda, vaadata ning kuulata (pehmed uudised, sotsiaalmeedia postitused).

4.2.	 Turundustöö
4.2.1.	KVA ja sihtgruppide infovajadus seoses kutse-, kõrgharidus- või magistriõppele asumisega annavad KTG-le teadmise, millist informatsiooni, kus kanalis ja kunas esitada, et sihtgrupile oluline info jõuaks potentsiaalsete õppuriteni. Sihtgrupi info väljaselgitamiseks viib KVA kvaliteedispetsialist koostöös KTG-ga läbi regulaarseid küsitlusi õppima asunud tudengite seas ning hindab kooli kodulehe ja sotsiaalmeediakontode reaktsioone avaldatud materjalile. Kogutud andmeid kasutab KTG turundustegevuste, kanalite, sõnumite ja suhtluse planeerimiseks.

5.	KVA KOMMUNIKATSIOONI TEOSTAMINE

5.1.	KVA kommunikatsioonitegevused peavad olema proaktiivsed, et tagada tõese info õigeaegne avaldamine erinevates meediakanalites, sh nii KVA enda kanalid kui kolmandate osapoolte meediumid.

5.1.1.	Kommunikatsioonitegevused peavad olema regulaarsed ning avalikkusele edastatud äratuntaval viisil kasutades tuntumaid/kasutatavamaid kanaleid. 
5.1.2.	Edastatud sõnumid on üheselt mõistetavad ning süvendavad nii KVAga otseselt seotud inimeste kui kolmandate osapoolte teadmisi KVA toimimisest. 
5.1.3.	Kriisikommunikatsioon käivitatakse vajadusel koostöös KVA juhtkonna ja Kaitseväe peastaabi strateegilise kommunikatsiooni osakonnaga. 

5.2.	KVA turunduskommunikatsioon peab põhinema sihtgrupiuuringutel ja Kaitseväele sobivatel meetoditel, et edastatud informatsioon oleks sihtgrupile piisavalt nähtav, mõjuv ja kättesaadav. Sihtgrupiuuringud peavad olema viidud läbi vastava pädevusega asutuste poolt, nt turunduskampaaniaid läbiviivad agentuurid, kes lähtuvalt sihtgrupist selgitavad välja parimad kanalid info jagamiseks.

5.2.1.	Turunduskommunikatsiooni eesmärk on äratada sihtgruppides huvi uudiste, reklaami, piltide, videote, taskuhäälingu ja sotsiaalmeediapostituste abil ning seejärel suunata sihtgruppi edasi lisainfot hankima. 
5.2.2.	Turunduskommunikatsioon hõlmab endas vahetu informatsiooni jagamist soovitud sihtgruppidele. Selleks viiakse läbi infotunnid Kaitseväe väeosades teenivatele ajateenijatele ja tegevväelastele, samuti tutvustavad loengud riigikaitseõpilastele ja koolidele või osaletakse infomessidel, karjääripäevadel ja muudel üritustel, millel on seos Kaitseväe populariseerimise või kõrgkoolis õppimisega. 
5.2.3.	Turunduskommunikatsiooni korraldab igapäevaselt KVA KTG koostöös kaitseministeeriumi valitsusala siseste ja väliste partnerorganisatsioonidega, kelle abil tehakse sihtgruppide tarbeks ristturundust. 
5.2.4.	Turunduskommunikatsiooni teostamiseks kasutatakse nii atraktiivset pildi- ja videomaterjali kui ka KVA logoga reklaamkingitusi, mille abil luuakse sihtgrupi ja KVA vahel füüsiline kontakt, mis tõstab KVA kui kaubamärgi teadlikkust, suurendab lojaalsust ning tuletab kingi saajale organisatsiooni meelde.
5.2.5.	Turunduskommunikatsioon kõige aktiivsem faas on KVA põhikursuse sisseastumiste perioodil, mil kaastakse KRA abil meedia- ja turundusagentuur viimaks läbi üleriigilisi turunduskampaaniaid.
Kaitseväe Akadeemia kommunikatsioonis peamiselt kasutatavate sõnumite kategooriad on välja toodud lisas. 

6.	KVA KOMMUNIKATSIOONIKANALID

6.1.	 Vahendavad kanalid ehk kanalid, mis edastavad KVA poolt antud informatsiooni (pressiteated, uudised) kasutades enda platvormi (portaalid, sotsiaalmeedia jne). 
6.1.1.	Üleriigiline ajakirjandus, televisioon ja raadio – kasutatakse suuremate sündmuste kajastamiseks, mis mõjutavad ühiskonda laiemalt.
6.1.1..1.	ERR ehk avalik-õiguslik ringhääling – eelistatavalt tõsisemad ja teaduslikumad teemad.
6.1.1..2.	Erakanalid (Kanal2, TV3) või meediakontsernid (AS Postimees Grupp, AS Ekspress Grupp)  – eelistatavalt meelelahutuslikud ja pehmemad teemad, kuid vajadusel ka elanikkonna teavitamine.
6.1.2.	Kohalik meedia (raadio, ajalehed) – kasutatakse eelkõige Lõuna-Eesti piirkonnas kohalike inimeste teavitamiseks konkreetsete sündmuste osas, mis neid mõjutavad (nt õppused, maa-alade kasutus). 

6.2.	 Vahetud ehk KVA enda poolt kontrollitud kanalid
6.2.1.	KVA koduleht – KVA uudiste, õppeinfo, dokumentide, teadustegevuse ning kontaktide vahendamine avalikkusele. Samuti info jagamine erinevate ürituste kohta, nagu konverentsid või lahtiste uste päevad.

6.2.2.	Sotsiaalmeediakontod 
6.2.2..1.	Facebook – KVA tegevusi lähemalt tutvustavad postitused, lisaks reklaam.
6.2.2..2.	Instagram – KVA õppurkorpuse tegevustele ja õppetööle keskendunud postitused, mis on rohkem ad hoc ja noorema sihtgrupile mõeldud sisuga. Ei ole nii reguleeritud kui muud kanalid.
6.2.2..3.	Linked In – KVA kui tööandja atraktiivsuse tõstmine.
6.2.2..4.	Youtube – reklaamvideod ja taskuhäälingud. 

6.2.3.	Kaitseväe Akadeemia poolt väljaantavad trükised
6.2.3..1.	Academia Militaris – Kaitseväe Akadeemia sõjaväelist kõrgharidust tutvustav ja KVA tegevust jäädvustav ajakiri, mis on lisaks kooliperele ja vilistlastele mõeldud ka ajateenijaile ohvitseri ja allohvitseri elukutse tutvustamiseks ning laiemalt akadeemilistele kodanikele, kes tunnevad huvi militaarvaldkonna vastu.
6.2.3..2.	Sõjateadlane (aastani 2015 „KVÜÕA toimetised”) – ainus Eesti Vabariigis ilmuv, rahvusvahelise toimetuse ning levikuga eelretsenseeritav ETIS 1.2. kategooria teadusajakiri, mis käsitleb sõjandusküsimusi. Sõjateadlase eesmärgiks on avaldada eesti- ja võõrkeelseid sõjateaduslikke artikleid, analüüse ja allikmaterjale, mis toetavad Kaitseväe väevõime arendamist ennekõike nende üldpädevuste raames.
6.2.3..3.	Occasional Papers – alates 2014. aastast ilmuv eelretsenseeritav sõjateaduslik ajakiri, milles avaldatakse eesti- ja võõrkeelseid sõjateaduslikke kirjutisi, sh lühimonograafiaid (ETIS 2.1,), magistri- ja doktoritöid või nende baasil koostatud mahukaid teadusartikleid (ETIS 2.3.) ning uurimisprojektide, tellitud teadustööde või analüüside publitseeritud raporteid (ETIS 2.5.).

6.2.4.	Muu ehk Kaitseväe meedia
6.2.4..1.	Sõdurileht – KVA väljaõpet ja tegevust tutvustavad artiklid ja reklaamid.
6.2.4..2.	Ajakiri Sõdur – KVA tegevväelaste poolt kirjutatud pikemad artiklid ning KVA reklaam.
6.2.4..3.	Sotsiaalmeediakanalid – ristlinkimine KVA ja KV-s kasutusel olevate sotsiaalmeediakontode vahel, et suurendada postituste levikut. 

6.3.	 Teavitusüritused

6.3.1.	Lahtiste uste päevad – KTG korraldab aastas vähemalt ühe lahtiste uste päeva, kus huvilistele viiakse läbi ekskursioonid ja kooli õppetööd tutvustavad esitlused.
6.3.2.	Üleriigilised kõrghariduspäevad – KTG korraldab KVA osavõttu erinevatel üleriigilistel kõrghariduspäevadel või messidel eesmärgiga tutvustada KVA tegevust ja õppetööd.
6.3.3.	Väeosad – koostöös KVA juhtkonna ja erinevate Kaitseväe struktuuriüksustega korraldatakse iga-aastaselt KVA-d tutvustavad loengud väeosades eesmärgiga tutvustada ajateenijatele ja tegevväelastele akadeemia tegevust ja õppetööd.
6.3.4.	Koolid – KVA isikkoosseisu loengud koolides tutvustamaks KVA tegevust. Samuti viiakse koolidele läbi tutvustavad ringkäigud akadeemias lahtiste uste päeva väliselt.
6.3.5.	Muud sündmused (riigikaitselaager, õppused) – KVA isikkoosseisu osalemine Kaitseväe või muul mittetulunduslikul sündmusel tutvustamaks KVA tegevust ja õppetööd. 

Lisa
Kaitseväe Akadeemia ülema 02.12.2024
käskkirjaga nr 1937 kinnitatud KVA kommunikatsiooni põhimõtete juurde

 KVA PEAMISED SÕNUMITE KATEGOORIAD
Kaitseväe Akadeemia kommunikatsioonis kasutatavad sõnumid on jagatud nelja kategooriasse – eesmärk, oskused, keskkond ja sidemed. Sõnumite loomisel on võetud arvesse KVA peamiste siht- ja sidusgruppide arvamust ning need lähtuvad tööandja brändingu agentuuri läbiviidud küsitlustest. 
1.	Eesmärk
Sõnumi fookus seisneb Eesti riigi heaks töötamisel ning missiooni tundel. Sõnumi näited:
MISSIOON
Kaitseväe Akadeemia on väljund neile, kes on huvitatud militaarmaailmast ning soovivad anda oma panuse riigikaitsesse ja selle juhtimisse. Tõeline missioonitundega töö, mis panustab Eesti riigi julgeolekusse.
ISESEISVA ELU ALUSTAMINE
Kaitseväe Akadeemia on koht, kus noorel inimesel avaneb võimalus astuda iseseisvasse ellu ning majandada oma isiklike rahaliste vahenditega ilma, et peaks otsima lisatööd. Seda kõike toetab tasuta elamispind Tartu kesklinnas.
ENESELEIDMINE
Kaitseväe Akadeemia on kool, kus kujunevad väärtushinnangud – mis on õige ja mis ei ole. Õpingud toetavad pidevat arengut, mis annavad aimduse, kuidas liigud inimesena pidevalt edasi. Tekib sisemine kompass ja eneseteadlikkus. 
ENESEARENG- JA REFLEKTSIOON - TAGASISIDESTAMINE
Kaitseväe Akadeemia on kool, kus on okei eksida, sest läbi selle saab õppur kogemusi, millest õppida. Fookuses on ennastjuhtiv õpilane, kellele antakse võimalus ise algatada erinevaid projekte ning mille vältel õpitakse, kus olukorras peaks pidurit tõmbama või vastupidiselt täiel käigul edasi minema.
KÄEGAKATSUTAV TULEMUS JA KOHENE PRAKTISEERIMINE KINDLAS TÖÖKOHAS
Kaitseväe Akadeemias õppimise käigus rakendavad õppurid teadmisi, mida praktiseeritakse koheselt ka edasises karjääris, kuna peale lõpetamist on olemas kindel töökoht Eesti Kaitseväes.
KINDEL KARJÄÄR
Eesti Kaitseväes töötades jõuab tahtega kaugele, sest karjääriredel ulatub kõrgustesse.
2.	Oskused
Sõnumi fookus seisneb Kaitseväe Akadeemiast kaasa antaval pagasil. Sõnumi näited:
ÕPPEKAVA ANNAB LAIAHAARDELISE PAGASI JA LAIA SILMARINGI
Kaitseväe Akadeemias omandatavad oskused – enesedistsipliin, otsuste langetamine, juhtimine, sotsiaalsed suhtlemisoskused, esmaabi, õigusteaduse alused – annavad lõpetajale selguse, kuidas inimene ja riik töötab. Akadeemia on väga hea ja turvaline keskkond, mis aitab õppuril end õpingute jooksul inimesena leida.
TÖÖRIISTAD, MIDA SIIN KOOLIS ÕPPIDES SAAB, SAAB RAKENDADA KA MUUDEL ELUALADEL
Kaitseväe Akadeemia annab juhtimispädevuse sõjateaduses, kuid kaitseväe juhiks olemist hinnatakse ka muudel erialadel ning juhtimiskogemus on tööandjatele oluline oskus. Kaitseväe Akadeemia lõpetanu on tööandja silmis kõrgel kohal ning hinnatud kolleeg.
VÄÄRTUSTEPAGAS JA LUGUPIDAMINE
Kaitseväe Akadeemias ja Kaitseväes on kõrgel kohal tugev organisatsioonikultuur, mille järgi tegutsetakse. Õpingute ja töötamise käigus omandad väärtuspagasi ning lugupidamise enda ja ümbritseva suhtes.
JUHTIMINE JA OTSUSTE LANGETAMINE
Kaitseväe Akadeemia on ainus juhtimisalane kõrgkool Eestis, kust tuleb kaasa oskus ennast tunda ära kriisi- ja stressiolukorras, hoida selge pea ning olla lõpuks otsuse vastuvõtja. Õpingute käigus areneb oskus end paremini juhtida, millele taandub ka teiste inimeste juhtimine, sest kui inimene saab endaga hakkama, saab minna ka teste juhtimises kaugemale. Kaitseväe Akadeemiast saab julguse võtta vastu ebameeldivaid otsuseid ning oskuse teha nii, et valitud otsust oleks halvimatest parim. Akadeemias õppimise kogemus suurendab analüüsivõimet ja muudab otsuste vastuvõtmisel kindlamaks.
3.	Keskkond
Sõnumi fookuses on keskkond, mille annab Kaitseväe Akadeemia õppurile. Sõnumi näited:
VÕRDSUS
Kaitseväe Akadeemia annab kõikidele õppuritele baasi, mille pealt alustada – isiklik varustus, elamiskoht, õpinguid toetav palk. 
TUGI JA TURVALINE KESKKOND
Kaitseväe Akadeemias on toetav ja suunav õpikeskkond, kus õppuritele on tagatud mentorid ning õppejõududega üks-ühele suhtlus. Tegemist on turvalise ja distsiplineeritud keskkonnaga, kus vajadusel hoitakse kätt pulsil, et kõik jõuaks enda õpingutes edasi.
MITMEKÜLGNE JA VAHELDUSRIKAS VÄLJAÕPE - TEOREETILINE JA FÜÜSILINE ÕPE
Kaitseväe Akadeemia õppetöö ei piirdu vaid teoreetiliste tundidega, vaid õpingud toimuvad nii maastikul, õppustel kui simuleeritud keskkondades. Ükski päev ei ole samasugune, vaid on pidev vaheldus ning omandatud teadmiste praktiseerimine.
KÕIK VÕIMALUSED LOODUD ÕPPETÖÖLE KESKENDUMISEKS - FOOKUSE HOIDMINE
Kaitseväe Akadeemias ei pea muretsema lisatööl käimise pärast, et toetada enda õpinguid, vaid tudengil on antud võimalus keskenduda 100% õppetööle. Selleks on akadeemia poolt väljatöötatud täispakett, kuhu kuulub omandatav kraad, tasuta elamispind ning töötasu. Siin koolis saab päriselt end õppetöö vahel välja puhata, et taas suunata värske peaga kogu fookus õpingutele.
PRAKTIKA JA RAHVUSVAHELINE KOGEMUS
Kaitseväe Akadeemias annab võimaluse omandada praktilised kogemused rahvusvahelises keskkonnas. Igapäevane teenistus võimaldab puutuda kokku NATO liitlastega ning osaleda erinevatel välislähetustel. Kaitseväe Akadeemia annab tõeliselt praktilise väärtusega hariduse, mis ei ole ainult teoreetiline, vaid kõikidele lõpetajatele on tagatud ka kindel töökoht.
SIIN ON ACTIONIT!
Kaitseväe Akadeemia õpingud annavad jõudu juurde sisemisele põlevale leegile tegutseda erinevates märulit täis olevates olukordades. Kõrgharidus on üks osa, kuid lisaks sellele pakub akadeemia põnevust ja vaheldusrikkust erinevate füüsiliste ja vaimsete katsumuste näol. Ka edasine teenistus võib viia äärmiselt kõrgetasemelistesse olukordadesse.
4.	Sidemed
Sõnumi fookus seisneb sotsiaalsetes sidemetes, mis tulevad kaasa Kaitseväe organisatsioonikultuuriga. Sõnumi näited:
TUGEV KOMMUUNITUNNE
Kaitseväe Akadeemias tekib õpingute ajal väikse kursuse fenomen, kus kõik teavad kõiki nimepidi ning kadetilt kadetile levib info. Tekib ühtlustunne, mida ei leia kuskilt mujalt kõrgkoolist.
SÕBRAD KOGU ELUKS
Kaitseväe Akadeemia annab tudengile sõbrad kogu eluks – juba kooliajal kujunevad välja tugevad omavahelised sidemed ning kamraadlus. Ka kõige introvertsem inimene leiab siit koolist vähemalt ühe hea sõbra!
ÜHISE TIIMITUNDEGA KURSUS
Kaitseväe Akadeemias ei ole keegi omaette, vaid siin on ühtsustunne ning grupp, kellega minnakse ühes koos kõigest läbi. Koolis on olemas tugi üksteisele – kui keegi on teistest nõrgem, võetakse ta ikkagi kaasa ning keegi ei jää maha.
KOOLI POOLT HUVITEGEVUS
Kaitseväe Akadeemias on lisaks tavapärasele õppetegevusele lai huvitegevuse valik – laskering ja taktikaring on vaid mõned näited vaba aja tegevustest. Siin koolis saad kogeda meeleolukaid tudengiaastaid ning oled osa Tartu üliõpilaskonnast. 
UUED VÕIMALUSED
Kaitseväe Akadeemias avanevad pidevalt uued võimalused – õpingute ja teenistuse jooksul kohtad uusi inimesi ning teed koostööd rahvusvahelisel tasandil NATO liitlaste või partnerülikoolidega.
VAHETU JA PIDEV KONTAKT
Kaitseväe Akadeemias on tudengil võimalus alati küsida nõu ülematelt või õppejõududelt, kes on avatud nii halbade kui heade teemade osas. Koolis õppivat tudengit võetakse kui kolleegi!